‘Altyd goed om teen Bokke te skrum,’ sê All Blacks-stutJoe Moody het ’n beter All Blacks-skrumvertoning beloof. Foto: Twitter. Die Springbok-voorspelers is altyd ’n krag waarmee daar rekening gehou moet word en oudergewoonte het hulle hul deel in die afgelope toets teen die All Blacks gedoen. En volgens Joe Moody, die All Blacks se vaskopstut, is dit ’n besondere uitdaging om teen die Suid-Afrikaners te skrum. Die Springbokke se vaskopstut het byvoorbeeld gereeld die teenstanders se haker in sy visier, terwyl hul invalshoeke ook uniek is. “Dit is altyd goed om teen die Bokke te skrum. Hulle is groot en sterk ouens, terwyl hulle tegniekgewys jou op jou tone hou,” het Moody gesê. Daar was Saterdag 12 skrums in Townsville en die Springbokke het ’n paar strafskoppe teen die All Blacks afgedwing. Die 33-jarige Moody – wat 1,88 m lank is en 112 kg weeg – het egter beloof dat die Kiwi-skrum hom beter van sy taak in die komende toets sal kwyt. Terselfdertyd glo hy dat die All Blacks soms bra ongelukkig was om deur die skeidsregter gestraf te word. “Sulke dinge gebeur egter en as ’n skrumeenheid moet jy daarby kan aanpas. Enige span wat suksesvol by ’n skeidsregter se interpretasie van die reëls aanpas, sal die septer in die skrums swaai. Maar van ons kant is daar ongetwyfeld baie ruimte vir verbetering.” Hy was ook ontevrede dat die wedstryd gereeld onderbreek is. “Ek het skaars begin sweet. Dit het naderhand gevoel of iemand by elke skrumgeleentheid ’n besering opgedoen het; dit sal goed wees as dit (onnodige tydmors) hierdie naweek aandag kry.”